Puigdemont, el jutge Llarena i l'embolicada política que es practica al país - Converses a Catalunya\nPuigdemont, el jutge Llarena i l’embolicada política que es practica al país\nÉs públic i notori, perquè ha sortit a tots els mitjans de comunicació, que el jutge ha reclamat Puigdemont a la justícia italiana, demanantel seu lliurament. En realitat, el que ha fet el jutge és maniobrar per aconseguir que l’euroordre d’extradició constitueixi un front obert a Itàlia, encara que això no signifiqui l’entrega immediata.\nPerò, no és aquí on volem situar el focus, que és allà on està fixat per tots els mitjans de comunicació, sinó en un altre aspecte ben estrambòtic que assenyala l’embolic que es viu en la política del nostre país, perquè la reclamació de Llarena al Tribunal de Sassari conté una dura requisitòria contra l’advocacia de l’estat espanyol a la qual acusa que, sent coneixedora que l’euroordre estava en plena vigència, havia informat en sentit contrari.\nConcretament afirma “aquesta situació no seria desconeguda per l’advocacia de l’estat, donat que és part en el procediment penal que se segueix davant el Tribunal Suprem”. I assenyala que el jutge instructor mai ha notificat als serveis jurídics del govern la suspensió de l’euroordre, i afegeix “com tampoc ho ha fet l’advocacia de l’estat que no ha promogut que aquesta decisió es produeixi”.\nL’advocacia de l’estat, que depèn del govern espanyol, ha maniobrat per aconseguir que Puigdemont no tingui cap possibilitat de ser extradit a Espanya, perquè ha presentat la situació com si l’euroordre que el reclama hagués estat suspesa o retirada, quan no és així. És un conflicte notabilíssim entre el poder executiu i el judicial per la intromissió indeguda del primer a través de l’instrument jurídic, que es pressuposa que té com a missió defensar els interessos, no tant del govern de torn com de l’estat al qual representa aquest govern. Com és possible que això hagi passat? Ha comès aleshores un delicte l’advocacia de l’estat del govern? En tot cas el que queda clar és que Sánchez no vol que Puigdemont sigui detingut.\nPerò, no és aquest l’únic comportament anòmal que es pot observar entre instàncies jurisdiccionals, sinó que a la mateixa Catalunya se’n produeixen altres que, si bé es mouen en l’àmbit polític, també criden l’atenció. Observi’s: al plenari passat de l’Ajuntament de Barcelona es va votar una proposició de recusació de l’alcaldessa i també de Collboni, d’Albert Batlle i del gerent de l’Ajuntament, per l’actuació municipal en els macrobotellots de la Mercè.\nEra una resposta a la indignació i preocupació ciutadana que s’havia produït, i estava promoguda per JxCat i ERC, que d’aquesta manera amb sentit de l’oportunitat, de la justícia o de l’oportunisme, s’apartava del suport habitual a Colau, per exercir una dura censura. Però, vet aquí, que aleshores els màxims opositors verbals al govern de socialistes i comuns (Cs, PP, Barcelona pel Canvi), no van donar suport a la iniciativa aturant així la recusació de Colau. La raó que van adduir és realment lamentable. En últim terme no votaven a favor per l’origen de la iniciativa, perquè sortia de les rengles de l’independentisme. Aquesta és una forma pèssima de fer política, la de no contemplar la bondat del fet, sinó qui és l’autor. És una mena de versió secular del pecat original.\nPerò ai las!, ahir dijous al Parlament de Catalunya, Cs no va tenir inconvenient en votar amb JxCat i els socialistes per reclamar al govern que negociï l’ampliació del Prat, avui suspesa. Per què en aquest cas Cs no té problema amb l’independentisme de Junts i sí que el té a l’Ajuntament de Barcelona? I per fer-ho més complicat encara, quina mena de govern català és aquest que una part d’ells, la de JxCat, vota conjuntament amb partits de l’oposició contra el president del govern i el seu partit, ERC?\nÉs evident que tot plegat assenyala que la vida institucional i política d’aquest país viu absolutament desnortada, i que per tant és comprensible que susciti al ciutadà reaccions que oscil·len entre el refús i la frustració.


InfoTV abandona les emissions analògiques i es trasllada a Internet - Racó Català\nInfoTV abandona les emissions analògiques i es trasllada a Internet\nSocietat 18.06.2008 16.45 h\nEl canal valencià InfoTV trasllada des d'avui mateix tota la seva emissió del canal 42 de televisió analògica, per on emetia fins ara, a Internet. La decisió és conseqüència de les traves legals imposades per la Generalitat valenciana a aquesta emissora 100% en valencià, i fou aprovada fa pocs dies pel Consell d'Administració del canal. L'objectiu: "donar continuïtat a un projecte de televisió independent i progressista, més enllà de les conjuntures legals i polítiques actuals".\nI és que des de 2005 InfoTV ha rebut tota classe de pressions i entrebancs per part del govern valencià. No només per l'absolut menyspreu pel que fa a comunicats i publicitat, ja que la Generalitat ignorava aquest canal veladament en la seva distribució publicitària, sinó també per la "no concessió" de llicències de TDT al concurs de juliol de 2005, que van ser adjudicades a canals molt propers al PP i a destacats personatges de la dreta espanyola més ultra, tot i que molts d'ells no complien -ni encara compleixen- els requisits oficials del concurs.\nFa gairebé un any l'Ajuntament d'Ontinyent, en mans del PP, decidia tallar les emissions d'InfoTV a la localitat, per donar pas a Euronews i Eurosport, una entrada que segons el consistori "donaria una major pluralitat a l'espectre televisiu d'Ontinyent".\nLa decisió d'abandonar ara la vessant analògica i centrar-se en Internet es deu a la sentència recent del Tribunal Superior de Justícia valencià, que ha desestimat el recurs que va presentar InfoTV contra l'exclusió de la TDT del País Valencià. En aquestes circumstàncies la situació d'InfoTV "passa de ser un canal al·legal que esperava la legalització per via judicial a ser un canal que, segons com, podria incórrer en alguna il·legalitat si manté l'emissió analògica per ones".\nSegons el canal "Fidels al compromís de respectar la llei i els drets individuals i col·lectius dels ciutadans, InfoTV ha pres eixa decisió de cessar l'emissió per ones tot i la convicció que la llei és injusta i que la Generalitat l'ha aplicada d'una manera encara més injusta, en buscar un monopoli informatiu que perpetue l'actual hegemonia del PP a terres valencianes, que en bona part deriva precisament d'eixe monopoli informatiu sobretot audiovisual".\nInfoTV fa diversos mesos que emet legalment i en directe per Internet, i subministra continguts a la carta. La demanda d'emissions d'InfoTV per Internet ha anat en augment, i per això el canal va duplicar la velocitat de pujada al servidor per millorar la qualitat de l'emissió. InfoTV també potenciarà la seva vessant d'empresa productora i de prestació de serveis audiovisuals per a tercers.\n18.06.2008 17.05 h \nSegell 4.150 10 511\n18.06.2008 17.13 h \n18.06.2008 22.03 h \nI què més hi ha? Canal 9, que és Camps TV?\n19.06.2008 10.35 h \nJa m'agradaria rebre aquest canal (telepsoevalència) al televisor de casa meua a Menorca enlloc de TVE, Cuatro, Lasexta... (telepsoemadrizzzzz).\nElo4 5.076 12 422\n18.06.2008 20.29 h \nxapo per ells, sembla que funciona amb firefox i gnulinux, i sense pluguin flash . Serà lliure el codec que deuen fer servir?\n20.06.2008 20.09 h \nÉs un flux mms://...\nCòdec vídeo: wmv9dmo\nCòdec àudio: wma\nfa 58 segons 23 respostes\n23.777 raconaires | 300 connectats (48 raconaires)


Me paso el día bailando - TRESC\nQui no rememora algun moment especial amb temes d'Alaska, Héroes del Silencio, La Unión, Luz Casal, Danza Invisible o Miguel Rios entre molts altres? Tots ells mítics de la coneguda com `La Movida' allà sobre els anys 80.\nDoncs, ara és l'hora de reviure aquests moments tan entranyables.\nIdea original de José Manuel Martínez, JuanAntonio Ruiz y José Antonio Rodríguez, arriba a L'Auditori l'estrena de `Me paso el día bailando' , el musical que ret homenatge a les cançons dels anys 80 que van fer ballar, sentir i incitava a tota una generació a la reflexió i a pensar que tot era possible. Un musical escrit pel dramaturg José Antonio Rodríguez i dirigida per Hèctor Vidondo amb coreografies a càrrec de Paty Sales.\nEl repartiment està format pels cantants i actors Gerard Cruset, Iosune Pleguezuelos i Albert Prat que interpreten els papers principals.\nEn la banda, ens delectarà amb la música en directe el baixista Xavi Oró, el guitarrista Artur López, el pianista Joan Galamba i el bateria Joel Romera. Les ballarines són Paula Nocella i Andrea Camps. L'escenografia va a càrrec d'Olga Malavia, la il·luminació i el so de Javier Martínez.\nUn espectacle que ens situa en Espanya en 1993 després de la Barcelona'92 i de l'Expo'92, un moment de recessió econòmica quan la joventut només veia en la música l'escapatòria per evadir-se dels problemes.\nChus és l'exemple perfecte d'un autèntic nostàlgic dels 80. No li sobra les peles i la idea d'un treball avorrit i rutinari no l'il·lusiona especialment. La Música és la seva passió i els temes més coneguts de `La Movida, l'alternativa perfecta a aquesta temuda vida adulta i monòtona a la qual es veu abocat.\nDirecció: Héctor Vidondo\nCoreògrafa: Paty Salas\nInterpretació: Gerard Cruset, Iosune Pleguezuelos, Albert Prat i Xavi Oró\nBallarines: Paula Nocella i Andrea Campos\nBaixista: Xavi Oró\nGuitarra: Artur López\nPiano: Juan Galamba\nBateria: Joel Romera\nEscenografia: Olga Malavia\nIl·luminació i so: Javier Martínez\nDisseny cartell: Gerard Cruset i Héctor Vidondo\nProducció executiva: José Manuel Martínez i Juan Antonio Ruiz\nEROS és l'altra cara d'Ànteros. Un disc de 12 cançons, 12 històries d'amor de totes les mides, formes i edats.\nDilluns 7 de juny a les 20:00h


Al Jardí amb…. Maria Rosa Godes\nSi pogués tornar a escollir resseguiria de nou tots els meus errors per arribar fins aquí, a prop d’aquesta dona. I és que si hagués de definir Maria Rosa Godes diria que és una dona del Renaixement, és l’essència de l’expressió artística, i el més important: és feliç i et contagia amb un envejable optimisme que enamora. La Maria Rosa, de caràcter fort i vital, pronuncia de manera subtil el seu costat més fràgil, el racó sensible… La seva formació musical i pictòrica és present en tots els seus moviments, sempre vestits amb una delicada melodia que exhibeix amb elegància tot dibuixant un suau ritme…\nAls 13 anys va guanyar el primer premi de contes, organitzat per l’escola Virtèlia, la seva escola. I va ser en aquell moment, allà mateix, on va decidir que seria escriptora, i així va ser… La Maria Rosa ha publicat 5 llibres, el darrer Sota la catifa-Relats Inquietants, editat per l’editorial La vocal de Lis i escrit juntament amb catorze autors més, tot ells de Sant Gervasi. És un llibre de relats breus on cada història està ambientada al barri. Malgrat ser una dona dolça i transparent, els seus dos relats evidencien la comoditat de l’escriptora en el gènere de misteri… Sigui com sigui, enigmàtica o nítida, aquesta dona em sedueix i em convida a seguir descobrint…\nQuè s’amaga Sota la catifa?\nA sota la catifa sembla que s’hi pugui amagar pols i borrissols, ara gràcies als aspiradors ni això, però Sota la Catifa, el títol del nostre llibre, és una metàfora on s’hi amaguen secrets inconfessables, relats inquietants, desconcertants, inesperats i a vegades angoixants, fruit de la imaginació de quinze escriptors. És un llibre molt atraient que t’enganxa tot seguit.\nDe ben segur perquè m’agrada i em fa feliç. Sempre escric relats, que és un gènere que m’atrau molt. He escrit Contrapunts, l’any 1993, El que jo no sabia, el 1998 i Color de Magrana, el 2005. I he col·laborat en Quart Minvant, el 2014 i Sota la Catifa, el 2016. Tinc habilitat per sintetitzar i això m’ajuda molt, ja que el conte és difícil perquè has d’explicar en poc espai una història que sigui creïble i versemblant.\nEl teu anterior llibre, Quart Minvant, està escrit a deu mans… Millor sola o acompanyada?\nInquietuds en tinc per moltes coses. Les que prefereixo però, són sempre les de caire artístic.\nÉs difícil de dir, perquè n’hi ha tants de títols que m’agraden, però potser el que rellegeixo més és Alexis Zorba de Nikos Kazantzakis. Em va captivar des del primer dia, i això que el tinc des de l’any 1965. Com podeu veure sóc molt fidel als meus autors preferits.\nNo ho sé. El que sí sempre dic és que: “Tothom és qui és i ningú més que ningú” .\nNo tinc cap preferència, puc escriure a qualsevol lloc dins de casa.\nMillor de nit. Sobretot quan treballo els meus contes un cop escrits. Sempre busco la paraula més adient o l’adjectiu més adequat. És un veritable plaer mirar i mirar una i altra vegada el text, fins que ja el dono per acabat.\nFotografia cedida per La vocal de lis\nJo no. Són criteris. De totes maneres hi ha escriptores que també guanyen premis. L’important és que sigui un bon llibre. Amb premi o no, el temps posa les coses al seu lloc.\nA mi m’agrada molt llegir poesia. Potser algun de Joan Margarit… Tot i que Salvat-Papasseit m’entusiasma!! És molt difícil triar-ne un, perquè n’hi ha tants i tants poetes i escriptors bons que m’agraden i emocionen…\nHistòric amb cap. De ficció amb Escarlatta O’Hara de la pel·lícula Allò que el vent s’endugué. La novel·la no la vaig llegir.\nQuin grup et defineix millor? 1- Els qui dobleguen les pàgines; 2- Els que utilitzen punt de llibre; 3- Els que prefereixen emprar la solapa de la portada.\nEl 2. Amb un punt de llibre. Tinc un gran respecte pels llibres i no suporto doblegar les pàgines.\nAniria a Venècia. En tot cas, m’emportaria un llibre més que un escriptor.


Les empreses Serveto i Payper preveuen expandir-se al Polígon de Bell-lloc\nterritoris.cat 20:50 02/06/17\nempreses polígon les bell-lloc preveuen serveto\nLes primeres empreses que s'instal·len al Poligon Vinyes del mig de Bell-lloc 1\nEl Polígon Vinyes del Mig de Bell-lloc podria rebre dos nous projectes d'implantació en els pròxims mesos, es tracta de les empreses Payper i Serveto, que actualment tenen la seva seu a Lleida, segons van avançar fons municipals. Aquestes dues empreses s'afegiran a Regs del Segrià i Tallers Miranda de Maquinària Industrial que ja han dut a terme les obres i a la companyia del sector gastronòmic Teresa Carles que també ha adquirit al voltant de 20.000 metres quadrats, per a construir un nou obrador.\nL'Ajuntament de Bell-lloc va celebrar aquest dijous la sessió Plenària en la qual es va aprovar el conveni de sessió d'espai i equipament per part de l'Incasòl al consistori, un document que va ser consensuat per tots els grups municipals i aprovat per unanimitat. Un Ple al qual va assistir el director general de l'Incasòl Damià Calvet, i responsables de diverses empreses que ja han adquirit terrenys.\nL'Incasòl encara té pendent una inversió per construir la planta de tractament d'aigua, un servei que actualment el subministrava l'Ajuntament des de la planta municipal. Pel que fa al sanejament la planta actual, està previst que passi a la gestió del Consell Comarcal, igual que ho fa amb les que es troben en la resta de municipis de la comarca.\nSegons l'alcalde de Bell-lloc Carles Palau amb aquest conveni, que estarà trenta dies en exposició pública, es donarà un important impuls al Polígon Vinyes del Mig , ja que hi ha un important nombre d'empreses que estan interessades a instal·lar-s'hi.\nMiralcamp clou el cicle d'activitats al Casal amb Halldor Mar\nTorregrossa planta cara a la pluja en la Festa de les Cassoles


Clínica Áureo - PEELING ULTRASÒNIC nateja i rejoveneix la pell\nSi d'una manera natural la nostra pell es va renovant diàriament, Per què no lluïm sempre una pell perfecta?\nPrecisament per això, cada cop que anam renovant la pell diàriament, aquesta pell morta es va acumulant en les cavitats de la nostra pell (arrugues i porus) que sumat a la sudoració i contaminació de l'ambient, fan aparèixer els punts negres o blancs alterant el seu aspecte sa i natural llevant-li brillantor i lluminositat impedint lluir una pell perfecta tant a homes com a dones, ningú es salva.\nLa solució a aquest problema és realitzar una exfoliació, la qual pot realitzar-se amb productes cosmètics o productes naturals, tot i que cal advertir que amb aquets tractaments no sempre es pot aprofundir i arribar a netejar del tot la pell. Heus aquí quan la utilització del peeling ultrasònic és imprescindible, sempre realitzat de mans d'un professional qualificat i sota la supervisió d'un metge estètic que examini prèviament la pell a tractar.\nEn què consisteix el peeling ultrasònic?\nUn peeling consisteix a eliminar les primeres capes de la pell afectada a fi d'aconseguir la regeneració completa de la mateixa per obtenir una pell nova, neta i suau.\nEn general s'utilitzaven cremes i susbtàncies abrasives per l'eliminació d'aquestes capes, però avui dia, amb l'aparició del peeling d'última generació o peeling ultrsònic el tractament és més senzill i efectiu i sobretot, molt menys agressius per la pell.\nEl tractament es realitza amb una màquina específica per la medicina estètica que llança ones d'ultrasons i vibracions d'intensitat regulables cap a la dermis mitjançant una espàtula d'acer quirúrgic. Per una de les parts aquesta va extraient les impureses de la pell i al finalitzar, amb l'altre part, es realitza un massatge sobre la zona tractada amb l'aplicació de crema o mascareta refrescant.\nNo és dolorós, com a molt es pot sentir algunes petites molèsties.\nNo produeix inflamacions ni enrogiment,\nÉs un tractament d'aproximadament una hora u hora i mitja , depenent de la zona i el problema de cada pacient.\nEs pot aplicar a totes les parts del cos, encara que en general les zones més demandades són el peeling facial i el d'esquena. Està especialment indicat per aquelles persones de pells sensibles.\nEl peeling utrasònic és un tractament molt recomanat en el camp de la medicina estètica, ja que és la tècnica menys nociva per a la pell i els seus riscos mínims si és realitza per un expert.\nUn cop realitzat el tractament durant una o dues setmanes (depenent de les prescripcions del metge), no s'ha de exposar-se al sol i a més utilitzar cremes hidratants sobre la zona.\nPer quin tipus de problemes e imperfeccions es pot aplicar el peeling ultrasònic?\n-Marques d'expressió suaus\n-Porus oberts i bruts\n-Punts negres i blancs\nQuan són visibles els seus resultats?\nPer norma general, els resultats es comencen a notar després d'acabar el peeling. Amb una pell renovada, rejovenida, neta d'imperfeccions i cèl.lules mortes.\nGràcies a aquest tipus de peelings a més de millorar la circulació de la zona tractada, estimula la regeneració de cèl.lules de col.làgen i elastina recuperant la seva elasticidat e hidratació, el que ajuda a la prevenció de l'envelliment cutani, deixant una pell suau i sana.\nQui no hauria de realitzar aquest tipus de tractament?\nNo haurien de realitzar aquest tractament:\n-Les dones que posseeixen infeccions sobre la pell.\n-Les persones que posseeixen ferides recents.\nÉs cert que el peeling ultrasònic és molt efectiu i poc agressiu però tot i això, la nostra recomanació com a professionals en medicina estètica és que abans de sotmetre a aquest tipus de tractament és important assegurar-se que qui el vagi a realitzar sigui un professional qualificat i que l'equipament estigui en perfectes condicions. Deixar el teu cos en mans de persones inexpertes no només és imprudent, també és arriscat.\nSi creus que t'aniria bé aquest tractament, no dubtis a trucar-nos per consultar o demanar-nos cita.


La CUP “boicoteja” la intervenció d’Aragonés a la Trobada al Pirineu lluint una pancarta “Stop JJOO” – La Manyana\nLa CUP “boicoteja” la intervenció d’Aragonés a la Trobada al Pirineu lluint una pancarta “Stop JJOO”\nEl president de la Generalitat diu a la Seu d'Urgell sobre els Jocs d'Hivern: "Ens equivocaríem si ho entenem com quinze dies d'esdeveniment i després marxar"\nAlbert Lijarcio (ACN) / Pla general del regidor de la CUP de l'Ajuntament de la Seu d'Urgell, Bernat Lavaquiol, amb una pancarta en contra dels Jocs Olímpics del Pirineu a la Trobada Empresarial del Pirineu. Imatge del 20 d'octubre del 2021. (Horitzontal)\nAragonès ha explicat que els Jocs d’Hivern han de representar un nou model no basat en operacions urbanístiques i amb la construcció de grans equipaments. En canvi, ha defensat que el projecte ha de contribuir a la millora d’infraestructures i reaprofitament d’instal·lacions i fer-ne de noves que deixin llegat al territori, i tot, lligat amb la generació d’aliances.\nFinalment, Aragonès ha defugit del monocultiu turístic pel Pirineu i ha dit que s’ha d’apostar per la diversificació.\nEl president de la Generalitat, Pere Aragonès, ha defensat l’oportunitat que pot tenir Catalunya amb la producció de microxips, tenint en compte que a Europa no hi ha un sistema propi i que la fabricació es concentra a Taiwan, la Xina i Corea del Sud. Concretament, ha detallat que el país compta amb un supercomputador i base industrial i que s’estan “treballant les aliances a nivell europeu” per mirar d’aconseguir fer realitat el projecte.\nEn un context d’encariment del preu de l’energia i les matèries primeres, tema que centra part del debat de la 32a Trobada Empresarial al Pirineu que es duu a terme a la Seu d’Urgell amb 600 inscrits, Aragonès ha defensat l’autoconsum com a alternativa a “tenir el país ple de línies d’alta tensió”.\nAlbert Lijarcio (ACN) / Pla general del president de la Generalitat, Pere Aragonès, amb els organitzadors de la Trobada Empresarial del Pirineu i les autoritats del territori el 29 d’octubre del 2021, (Horitzontal)\nAragonès manté que el Govern aprovarà els pressupostos a principis de novembre tot i els recels de la CUP\nEl president de la Generalitat, Pere Aragonès, ha afirmat que el Govern aprovarà a principis de novembre el projecte de pressupostos de 2022. D’aquesta manera, preveu mantenir els terminis inicialment previstos tot i els recels mostrats per la CUP de cara a donar suport als comptes públics. Des de la Seu d’Urgell, on ha inaugurat la 32a Trobada Empresarial al Pirineu en la qual hi participen unes 600 persones, el líder de l’executiu català ha dit que cal “cuidar” i “treballar” la diversitat que hi ha darrere de la majoria parlamentària que el va investir president i que hi estan dedicant “tots els esforços” en aquesta línia. Així, l’objectiu és que el Parlament de Catalunya pugui aprovar els pressupostos abans d’acabar l’any.\nAragonès ha detallat que una societat plural necessita “aliances i coalicions àmplies” i ha destacat que aquesta ha estat sempre la seva voluntat. La qüestió dels comptes públics ha sortit arran d’una pregunta del públic sobre si el projecte de transformació del Govern es podrà dur a terme, tenint en compte que és una aposta que va més enllà d’aquesta legislatura. En aquest sentit, el president del Govern ha dit que mínim caldrà una dècada per dur-lo a terme i ha detallat que els eixos principals tenen a veure amb la transició verda, feminista, social i democràtica.


El tècnic del Celta és alumne de Bielsa i defensa el joc ofensiu per davant de tot\nEduardo Berizzo, entrenador del Celta EFE / VICTOR LERENA\nBarcelonaAl voltant d'una taula, un grup d'argentins parlava de futbol. Un d'ells va criticar la forma d'entrenar de Marcelo Bielsa i Eduardo Berizzo, amb educació, el va interrompre. “Dispensi. Li vull fer saber que els enemics de Bielsa, són els meus enemics”. Acte seguit, el tècnic del Celta es va acomiadar de tots i va marxar.\nBerizzo (Cruz Alta, Argentina, 1969) s'ha encarregat de gestionar amb èxit la feina feta per Luis Enrique a la banqueta del Celta, millorant els resultats de l'equip gallec i fent somiar la seva afició amb el retorn a Europa. El somni de jugar la quarta final de Copa en la història de l'entitat s'ha trencat, però Berizzo s'ha fet estimar a Vigo. De fet, la darrera final de Copa del club, perduda l'any 2001 contra el Saragossa, ja va ser amb Berizzo al camp. “Quan un tècnic torna al club on va jugar i va ser feliç, té encara més responsabilitat doncs coneix els aficionats. Sap que significa un triomf per ells. El nostre repte és donar alegries a la gent del Celta. És una responsabilitat molt gran” va dir el dia de la seva presentació com a tècnic.\n"Quan un tècnic torna al club on va jugar i va ser feliç, té encara més responsabilitat doncs coneix els aficionats. Sap que significa un triomf per ells" "\nEduardo Berizzo és un dels deixebles de Marcelo Bielsa, el tècnic argentí que ha aconseguit amb el pas dels anys sumar una legió d'admiradors. I de crítics. “De Bielsa he après que cada dia aprenem coses, que sempre cal aprendre” diu un Berizzo capaç de guanyar la partida d'escacs a tècnics com Simeone, a qui va deixar fora de la Copa als quarts de final. O Luis Enrique, a qui va golejar al partit de lliga de Balaidos.\nBerizzo de fet, com a jugador ja li va fer mal al Barça, a les semifinals de la Copa de la temporada 2000/01. El Barça de Carles Rexach va marcar primer en el partit d'anada, però va acabar perdent per 3-1 amb Berizzo marcant el gol de l'empat de falta. En el partit de tornada, Berizzo va marcar de cap el 0-1 en rematar una falta de Mostovoi. El Barça només va poder empatar en el darrer partit jugat al Camp Nou per Pep Guardiola, qui somiava acomiadar-se amb una final de Copa. Però Berizzo, amb dos gols, va ser el puntal d'un Celta magnífic que va quedar-se a un pam de guanyar el títol a la final de Sevilla. Aquell dia, Luis Enrique i altres jugadors van aixecar Guardiola, portant-lo sobre les seves espatlles, per acomiadar-lo. “Guardiola és un exemple. Veure els equips de Guardiola és un regal” diu Berizzo.\nTant Guardiola com Berizzo comparteixen l'admiració per Bielsa. Però en el cas de Berizzo, és un sentiment encara més fort, ja que li deu molt. Berizzo va conèixer Bielsa quan aquest era entrenador a les categories inferiors del Newell's. Coses del destí, el Newell's Old Boys, el club que no va poder retenir Leo Messi doncs no tenia diners per pagar un tractament al nen, aficionat del club, va formar una fornada de tècnics prodigiosos gràcies a Bielsa, qui com a jugador, no havia triomfant.\nBielsa, fill d'una família de classe mitjana – el seu germà és un destacat jurista – va decidir consagrar la seva vida al futbol, defensant un estil de joc ofensiu en que cal recordar que es juga pels aficionats, en que exigeix una actitud professionals als jugadors, sense temps per relaxar-se, i en que sempre es vol guanyar agradant gràcies al joc col·lectiu. Bielsa es passava hores conduint per descobrir jugadors de talent, com Mauricio Pochettino, a qui va fitxar a les quatre de la matinada despertant-lo a casa seva. A Berizzo el va descobrir quan un equip del Newell's va jugar contra el Newberton, on jugava l'actual tècnic del Celta. Tenia tot just 13 anys i Bielsa no va parar fins portar-lo al seu club.\nAnys més tard, Newell's va guanyar la lliga argentina el 1990 i el 1991. Aquest segon cop, en una final històrica a La Bombonera, contra l'equip local, el Boca Juniors. El Ñuls, com es coneix aquest club, tenia una plantilla molt jove. Bielsa també era un tècnic jove, però als nois no els van tremolar les cames malgrat l'afició local i el fet de jugar a una de les gespes en pitjors condicions de la història de les finals argentines. La pluja havia tornat el camp en un fangar i els jugadors anaven tot tacats, com si fossin salvatges. La final es va decidir als penals i per la història queda la foto de Berizzo, de 21 anys, i Pochettino, de 19, escoltant el tècnic amb fang a la cara.\nBerizzo, a l'esquerra, durant la final de la lliga argentina del 1991. Al centre, Pochettino Ara\nBerizzo va tirar el primer penal i malgrat ser defensa, el va enviar a l'escaire, marcant. I el Newell's va ser campió, aquell 1991. D'aquella època queda la popular celebració de Bielsa un any abans, sobre un aficionat, cridant: Newell's, carajo. Molts dels jugadors que van treballar a les ordres de Bielsa llavors ara fan de tècnic. La defensa era especialment jove, amb Pocchettino, Berizzo i Gamboa, tots entrenadors ara, malgrat que Gamboa no ha acabat triomfant. Al centre del camp manava un veterà: Gerardo 'Tata' Martino. Al centre del camp tenia la companyia de Juan Manuel Llop (entrenador del Jorge Wilstermann de Bolívia) i Dario Franco, l'entrenador del Colon de Santa Fe argentí, després de guanyar una Copa xilena amb el Colo Colo. En atac destacava Julio Alberto Zamora, qui havia jugat un any al Sabadell i ara entrena al Perú.\nBerizzo sempre ha manat, on ha treballat. Sempre ha deixat un record espectacular. I sempre ha seguit a Bielsa, amb qui va jugar al Newell's i l'Atlas mexicà. I amb qui va iniciar-se com a tècnic, en ser el seu ajudant a la selecció xilena. Van ser tres anys treballant plegats, fins que va decidir iniciar la seva trajectòria com a tècnic, primer a l'Estudiantes argentí i després al O'Higgins de Rancagua, un club que mai havia guanyat la lliga. Berizzo, ordenat ordre defensiu, atacs elèctrics i disciplina, va portar-lo a dues finals consecutives. La primera, el 2012, la va perdre als penals contra l'Universidad de Chile entrenat per un altre fill del Newell's, Jorge Sampaoli. La segona, el 2013, la va guanyar.\n"Manava molt, sempre volia que tothom estigués concentrat al 100%" "\nValeri Karpin Exjugador del Celta\n"Berizzo considera Bielsa un revolucionari. Considera que ell va obrir un camí i que els jugadors que va entrenar tenen la responsabilitat de seguir aquell camí. Estudia els rivals i és professional d'una forma obsessiva. Segurament és una mica més pragmàtic que Bielsa, però és un bon alumne. Parla amb cada jugador, l'aconsella, l'acompanya en la preparació del partit" diu Jorge Valdano. "Quan jugava, ja es veia que era un home que manava. Manava molt, sempre volia que tothom estigués concentrat al 100%" afegeix Valeri Karpin, company seu al Celta. "Sempre li deíem que ell no gaudia, que sempre estava concentrat, com patint" diu bromejant el rus.\nBerizzo, com a tècnic, ha anat completant l'obra de Luis Enrique amb el fitxatge de jugadors ofensius que li permetin jugar com li agrada. "No m'agrada no poder controlar els partits. Els vull controlar jo" va dir fa poc. Berizzo però, admet que segurament no és tant idealista com Bielsa, i si cal apostar per una sortida de pilota vertical, amb passades més llargues, les fa. Així ho va fer a Xile, quan es va trobar entrenant un equip, l'O'Higgins, sense diners per fitxar defenses elegants. "Els jugadors han de ser els protagonistes, vull adaptar-me a ells. No puc anar fitxant jugadors exactament com els vull, no seria realista" va dir llavors.\nBerizzo però, és un admirador del 4-3-3, la tàctica del Newell's on ell era un dels quatre jugadors de la defensa. "Estic molt orgullós dels meus jugadors" va dir després d'eliminar l'Atlètic, triomf que va considerar "el triomf més especial de la meva carrera com a tècnic". L'argentí, qui va sonar com a futur seleccionador de Xile per seguir la feina feta per dos homes formats al Newell's, Bielsa i Sampaoli, de moment afirma que no pensa en res més que sigui el Celta: "Aquí, com a tècnic, vaig arribar a jugar la Champions i vaig patir un descens. Respecto molt aquesta afició, aquesta ciutat. Crec que la he coneguda i la vull fer feliç" va dir fa mesos. A Vigo de fet, expliquen que Berizzo va preguntar, ja com a tècnic, per la història de Galícia, per la ciutat o els problemes dels treballadors locals. Guanyant-se el respecte d'una afició que somia en tornar a Europa. Eliminats de la Copa, queda la lliga per tornar a l'Europa League.\nBarça Celta Bielsa


Break Free, un tribut a Queen al Palau de la Música el 22 de maig ~ EspectáculosBCN\nInicio Conciertos Break Free, un tribut a Queen al Palau de la Música el 22 de maig\nLluïsa Guàrdia 17 mayo, 2021 20 junio, 2022 Conciertos\nReviu la música de Queen el 22 de maig de la mà del millor grup de tribut a Europa: Break Free.\nQueen és un dels “grans” de la història de la música moderna, un símbol d’inconformisme per a molts de nosaltres i un dels grups musicals amb més fans del món. Un lloc del tot merescut per la qualitat de les seves peces, la potent veu del seu cantant i la capacitat d’experimentar amb ritmes i instruments que mai deixa de sorprendre’ns. L’excel·lent resultat, però, dels seus àlbums és fruit del treball conjunt de tots els membres de la banda.\nLa banda tribut Break Free arriba a Barcelona\nHi ha algú que no conegui Queen? Que no hagi entonat cançons tan famoses com Radio Gaga, Bohemian Rhapsody, We Are the Champions, Don’t Stop Me Now, Sombody to Love o tantes altres? Aquestes són només un exemple perquè la llista és llarguíssima.\nTambé són molts els grups que han volgut reproduir els èxits de Queen i la veu del seu carismàtic líder, Freddie Mercury, però pocs ho han aconseguit amb tant d’èxit com Break Free, una de les millors bandes tribut d’Europa, que té com a objectiu oferir-nos una experiència emocionant que recreï amb el màxim de fidelitat els concerts del llegendari grup musical. Per aconseguir-ho, estudien amb detall la representació de la imatge i el so amb un excel·lent resultat que ens transporta als anys daurats de Queen.\nLa companyia, que es va formar al Veneto italià, ha actuat davant milers d’espectadors per retre homenatge a la llegendària banda britànica. El 2016 va fer un gira per Itàlia i Alemanya amb Long Live the Queen, un espectacle que combinava el rock amb la música clàssica.\nAra tenim la sort de poder gaudir d’un dels seus potents concerts el proper 22 de maig al Palau de la Música, un espai reservat només per a les grans figures de la música. Amb Break Free no només reviurem i vibrarem al ritme de les cançons de Queen sinó també de l’esperit inconformista que els va caracteritzar. Van ser un grup avançat a la seva època i molts anys després de la seva dissolució i de la mort de Mercury encara ho són.\nEls espectacles de Break Free combinen música, coreografia i efectes musicals a imitació dels tours com The Magic Tour, Live Aid o Live at Wembley on el públic i Queen vibraven a l’uníson, com un tot. No només els escoltarem sinó que gràcies a Break Free, sentirem la màgia que transmet la seva música com si Freddie Mercury i la banda de rock fossin encara amb nosaltres.\nGiuseppe Malinconico, considerat pels crítics com el millor Freddie Mercury, disposa d’una potent veu i és capaç d’imitar dalt de l’escenari el personalíssim estil del líder de Queen així com els seus extravagants moviments i l’icònic vestuari, però sobretot el carisma que el feia únic.\nCom en la banda original, l’èxit de l’espectacle no seria possible sense l’acompanyament de grans músics com Paolo Barbieri (guitarra), Kim Marino (bateria) i Sebastiano Zanotto (baix) que amb els seus instruments recreen el so i l’energia de Queen i ens retornen a una època passada però que sempre serà present mentre hi hagi grups com Break Free. Gràcies!\nNo t’adormis o et quedaràs sense entrada. Ens trobem el dia 22 de maig al Palau de la Música.


Llei d'Administració Institucional de la Sanitat i de l'Assistència i els Serveis Socials de Catalunya (Llei 12/1983, de 14 de juliol) - Normativa de Cataluña - Legislación - VLEX 267198229\nLlei d'Administració Institucional de la Sanitat i de l'Assistència i els Serveis Socials de Catalunya (Llei 12/1983, de 14 de juliol)\nNorma citada en: 63 sentencias, 15 artículos doctrinales, una resolución administrativa\nEn el desplegament de les competències que l'Estatut d'Autonomia de Catalunya atribueix a la Generalitat, és aconsellable de regular l'aparell organitzatiu necessari per a l'execució dels serveis transferits a la Generalitat en matèria de sanitat i d'assistència i serveis socials.\nEntre l'opció per una regulació separada i successiva de cadascuna de les matèries afectades i l'opció per una regulació general, s'escull aquesta última perquè es considera que permetrà un plantejament més complet i coherent i una gestió més integrada d'allò que s'ha anomenat l'administració social, i perquè, de fet, hi ha fortes relacions entre elles, quant al finançament i a l'administració, que no es poden desconèixer sense que es produeixin greus disfuncions d'una manera immediata. Tot això dins la limitació que deriva del fet de no haver-se clos encara el complex procés de traspassos, per la qual cosa no es poden incloure en aquesta Llei les prestacions que en l'àmbit estatal gestiona l'Institut Nacional de la Seguretat Social ni les funcions que corresponen a la gestió del règim econòmic de la Seguretat Social.\nL'organització que s'articula com a aplicació del legítim principi d'autonomia organitzativa aporta la introducció de les característiques fonamentals següents:\n-Una accentuació dels criteris de descentralització i desconcentració que ha de permetre més proximitat a l'administrat.\n-Una racionalització i una simplificació més grans de l'aparell administratiu, en refondre serveis procedents de diverses entitats.\n-L'estructuració dels serveis socials bàsics a través de la tècnica del servei social integrat, que evitarà la dispersió de funcions i millorarà la complementarietat i la coordinació de l'acció social.\nTot això ha de traduir-se en més eficàcia i en un estalvi de la despesa pública i permetre, a més, de concentrar els esforços de la comunitat i de vincular-la al necessari i imprescindible control institucional.\nEls condicionaments damunt apuntats obliguen a fer una regulació prudent, oberta i suficientment flexible que permeti una àgil adaptació a aquesta situació, que s'ha de concretar a mesura que el procés de traspassos arribi a terme i que el model sanitari i el model de seguretat social quedin perfilats per la legislació bàsica de l'Estat. Malgrat tot, atesa la transcendència de la qüestió, això no ha de constituir cap impediment perquè el Parlament de Catalunya reguli la nova administració institucional de la sanitat i de l'assistència i els serveis socials a Catalunya, sens perjudici de l'àmplia regulació global que, un cop complertes les previsions anteriors, estableixi el Parlament de Catalunya d'acord amb les noves experiències i amb l'ordenació territorial de Catalunya.\nD'acord amb l'Estatut de Catalunya, tot això es fa amb el respecte degut als aspectes bàsics de la legislació general vigent i mitjançant l'establiment d'uns principis als quals s'ha de sotmetre el Poder Executiu. A més a més, afavorirà la possibilitat d'una progressiva articulació del principi d'unitat gestora per a tot el sector públic, sens perjudici del respecte a l'autonomia de les entitats socials, i establirà un ampli marc jurídic que, tot emparant les múltiples iniciatives de la societat, permeti una eficaç coordinació entre la Generalitat i qualsevulla entitat pública o privada que col·labori en la gestió.\nLes funcions i les competències de la Generalitat de Catalunya en matèria de sanitat, d'assistència social i de serveis socials han d'ésser exercides pel Consell Executiu i pels Departaments competents d'acord amb els principis següents:\nDescentralització i desconcentració de la gestió, per tal d'apropar el servei als interessats.\nSimplificació, racionalització, eficàcia i coordinació administratives.\nParticipació democràtica dels interessats.\n-1 La gestió a tot el territori de Catalunya de les prestacions i els serveis corresponents a les matèries esmentades en l'article anterior ha d'ésser duta a terme, sota la direcció, vigilància i tutela del Departament de Sanitat i Seguretat Social, per les entitats gestores següents, que es creen per la present Llei:\nL'Institut Català d'Assistència i Serveis Socials.\n-2 Aquestes dues entitats tenen personalitat i naturalesa d'Entitats Gestores de la Seguretat Social i gaudeixen de plena capacitat jurídica i de capacitat patrimonial en els termes establerts per l'Estatut de Catalunya i per tota altra normativa que els sigui aplicable.\nTambé gaudeixen de reserva de noms i dels beneficis, exempcions i franquícies de qualsevulla naturalesa que la legislació general de l'Estat atribueixi a les Entitats Gestores de la Seguretat Social.\nApartat 1.a) derogat per DD única de la Llei 15/1990, de 9 de juliol, d'ordenació sanitària de Catalunya. (Correcció d'errades en el DOGC núm. 1372, pàg. 5364, de 26.11.1990).Apartat derogat, en allò que s'hi oposi i que fa referència a l'Institut Català de la Salut\nArticle derogat per DD única de la Llei 15/1990, de 9 de juliol, d'ordenació sanitària de Catalunya. (Correcció d'errades en el DOGC núm. 1372, pàg. 5364, de 26.11.1990).Article derogat en allò que s'hi oposi i que fa referència a l'Institut Català de la Salut\nArticle modificat per DA 18a de la Llei 13/1988, de 31 de desembre, de Pressupostos de la Generalitat de Catalunya, de les seves entitats autònomes i de les entitats gestores de la Seguretat Social per al 1989. (Correcció d'errades en el DOGC núm. 1104, pàg. 684, de 8.2.1989).\n-1 Correspon a l'Institut Català d'Assistència i Serveis Socials la titularitat de la gestió de:\nLes prestacions d'assistència social i els serveis socials de la Seguretat Social.\nLes prestacions d'assistència social i els serveis socials de la Generalitat.\nLes activitats que determinin els plans d'actuació social, així com les que siguin ordenades pel Consell Executiu i pel Departament de Sanitat i Seguretat Social.\n-2 L'ordenació de l'Institut Català d'Assistència i Serveis Socials s'ha de fer, preferentment, a través de fórmules de servei social integrat, de caràcter polivalent, per a la prestació dels serveis en l'àmbit local.\nEl Departament de Sanitat i Seguretat Social ha d'establir l'ordenació de les unitats corresponents, tant si són de creació pròpia com si provenen de traspassos, tenint en compte l'ordenació territorial de Catalunya. Les juntes de govern de les unitats territorials podran tenir capacitats decisòries en els termes que siguin establerts per Llei.\n-3 La gestió de l'assistència i dels serveis socials bàsics es pot encomanar a les entitats locals, les quals han d'actuar en virtut de conveni o de concert amb l'Institut Català d'Assistència i Serveis Socials o bé per delegació d'aquest i en tot cas sota el seu control.\nQuan la naturalesa del servei així ho reclami, l'Institut podrà assumir les funcions que corresponen a les entitats esmentades, mitjançant les fórmules que s'estableixin de mutu acord.\n-4 L'activitat en matèria d'assistència i de serveis socials de l'Institut Català d'Assistència i Serveis Socials i d'altres entitats i òrgans competents s'ha de fer d'acord amb les directrius i la planificació del Consell Executiu. Així mateix, aquest ha de fomentar la col·laboració de les entitats privades sense afany de lucre en la gestió dels serveis socials, prèvia inscripció en un registre públic, i de coordinar llur actuació amb la de l'Institut Català d'Assistència i Serveis Socials.\n-5 Sens perjudici del que estableix l'apartat anterior, l'Institut Català d'Assistència i Serveis Socials pot concertar la prestació dels serveis de la seva competència amb altres entitats, sigui quina sigui llur naturalesa, prèvia llur inscripció en un registre públic, d'acord amb les normes que fixi el Consell Executiu.\nL'Institut Català d'Assistència i Serveis Socials es finança:\nAmb els recursos que la Seguretat Social afecta per a les seves prestacions i serveis socials.\nAmb les consignacions pressupostàries de la Generalitat per a l'assistència social i altres serveis socials que s'hi integren.\nAmb els recursos que corresponen de les entitats a què es refereix el segon paràgraf del número 3 de l'article anterior, en el supòsit que preveu.\nAmb les subvencions, les donacions i qualssevulla altres aportacions d'entitats públiques i d'entitats i persones privades.\nDisposició transitòria derogada per DD única de la Llei 15/1990, de 9 de juliol, d'ordenació sanitària de Catalunya. (Correcció d'errades en el DOGC núm. 1372, pàg. 5364, de 26.11.1990).Disposició derogada en allò que s'hi oposi i que afecta a serveis sanitaris\nMentre la Llei de la Funció Pública de Catalunya no haurà establert el que sigui procedent, el personal que s'adscrigui a les entitats gestores es continuarà regint, sens perjudici de la seva dependència dels òrgans competents de la Generalitat o d'aquestes entitats gestores, pel règim jurídic que se'ls aplicava abans o, si s'escau, per allò que estableixen els seus estatuts d'origen i d'acord amb els termes establerts en l'apartat cinquè de la Disposició Transitòria Sisena de l'Estatut de Catalunya.\nS'autoritza el Consell Executiu perquè dicti totes les disposicions necessàries per al desplegament i l'execució de la present Llei.\nLa present Llei entrarà en vigor l'endemà d'haver estat publicada en el Diari Oficial de la Generalitat.\nDECRET 35/1991, de 4 de març, de desplegament de l'estructura de les regions sanitàries del Servei Català de la Salut i adequació del Decret 78/1990, d...\nDECRET 39/2008, de 26 de febrer, pel qual es crea la Comissió Interdepartamental de Participació Ciutadana.\nResolución de 6 de octubre de 2009, del Servicio Público de Empleo Estatal, por la que se aprueba la aplicación informática de gestión de prestaciones por desempleo (SILD).


Camp d’aprenentatge de la Vall de Boí | INS Alexandre de Riquer\nEls dies 11,12 i 13 de juny els alumnes de 2n d’ESO vam anar al camp d’aprenentatge de la Vall de Boí. L’estada consisteix en un conjunt d’activitats pedagògiques relacionades amb tres blocs d’aprenentatge: el riu Noguera de Tor, el Parc Nacional d’Aigüestortes i el romànic llombard.\nAl riu vam treballar la qualitat de l’aigua, el cabal i altres aspectes relacionats amb la salut del Noguera de Tor. Vam poder comprovar que l’estat de salut del riu és excel·lent.\nAl segon dia, tot i que el temps no ens va acompanyar, vam fer l’activitat prevista que consistia a pujar al Parc Nacional d’Aigüestortes per observar des d’empremtes glacials fins a la fauna del parc. Vam veure mallerengues, terra remenada per senglars, petjades de guineus, troncs d’arbre amb forats fets per picots i molts nius de formigues roges. Ens vam mullar força, però va ser espectacular.\nL’últim matí vam anar a Taüll per descobrir les esglésies romàniques. Vam fer dos grups per treballar les parts de l’església, els materials, elements decoratius, tècniques per pintar frescos… Ens vam trobar al migdia per pujar al campanar de Taüll i per gaudir de l’espectacle que simula el conegut Pantocràtor de l’església de Sant Climent.\nAquesta estada l’hem trobat sensacional. Ens hauria encantat quedar-nos més dies.\nRedacció: Carla Garriga (2n A)\nVenus Rodriguez Zamora 15/06/2018 a les 12:39\nSom els mes guapos del institut!!!!!Esos profes number 1!!!


Puigdemont, Ponsatí i Comín, preparats per comparèixer a l'Eurocambra La República\nPuigdemont, Ponsatí i Comín, preparats per comparèixer a l’Eurocambra\nEl Consell per la República envia un missatge previ a la comissió: “Serenor, determinació i la paraula lliure”\nEl president a l’exili i eurodiputat Carles Puigdemont compareix aquest dijous a l’Eurocambra per defensar la seva immunitat i rebatre el suplicatori del Tribunal Suprem que reclama la seva extradició pel cas de l’1-O. A tres quarts de cinc de la tarda, el líder de JxCat i els també eurodiputats de Junts Toni Comín i Clara Ponsatí ha arribat acompanyats del seu advocat Gonzalo Boye a la sala on el Comitè d’Afers Jurídics celebrarà les audiències pel suplicatori a porta tancada i en format semipresencial. “Ho afronto molt tranquil”, ha dit a l’arribada. Des de Junts consideren que el rebuig de Bèlgica a l’extradició del conseller legítim Lluís Puig “reforça” la seva defensa.\nPuigdemont no ha volgut parlar sobre l’audiència per la confidencialitat del procés i ha criticat que el president del Comitè, l’eurodiputat de Cs, Adrián Vázquez, hagi fet una roda de premsa al matí per parlar sobre la vista. “Jo sí que respecto la confidencialitat d’un comitè que presideix aquesta persona, que no sé si la respecta exactament igual”, ha lamentat.\nPoques hores abans de la vista el president del Comitè d’Afers Jurídics, l’eurodiputat de Ciutadans Adrián Vázquez, ha assegurat que la negativa de la justícia belga a entregar Puig a Espanya “no afecta” el suplicatori. “No té res a veure”, ha remarcat.\nAmb tot, Puigdemont ha assegurat que batallaran contra el suplicatori igual que després de les eleccions europees. “Lluitarem igual que quan van dir que no podíem ser eurodiputats i es van equivocar. Estem en les mateixes”, ha reblat.\nJunts va enviar una carta a principis de setmana a tots els membres de l’Eurocambra alertant de la decisió del Tribunal d’Apel·lació de Brussel·les que denega l’entrega de Puig a Espanya en considerar que el Suprem no és competent per jutjar-lo i que hi ha un risc de “vulneració de la presumpció d’innocència”.\nSegons ells, el perill detectat per la justícia belga en el cas de Puig “és totalment aplicable als seus casos”, especialment pel de risc de vulneració de la presumpció d’innocència, ja que el Suprem creu que és competent perquè són eurodiputats.\nSegons la guia de l’Eurocambra pel procediment, la immunitat pretén garantir que l’exercici del mandat d’un eurodiputat “no es vegi obstaculitzat per acusacions motivades políticament”. Aquest és un dels pocs motius que permet a la cambra rebutjar un suplicatori, però és una decisió política dels seus membres i no pas un procediment judicial.\nTanmateix, els afectats poden recórrer en última instància a la justícia de la UE si consideren que no s’han respectat les garanties del procediment parlamentari. De fet, la defensa de Puigdemont ja amenaça de portar el cas als tribunals per suposades “irregularitats”.\nPer tant, s’espera la decisió final del Parlament Europeu sobre el suplicatori de Puigdemont, Comín i Ponsatí arribi “a la primavera”. La votació en el ple es fa “a mà alçada” i per majoria simple. Segons fonts parlamentàries, normalment els vots finals “no es compten”, simplement s’anuncia si s’aixeca o no la immunitat.\nSi finalment Puigdemont, Comín i Ponsatí perden la protecció europarlamentària, la justícia belga podrà descongelar l’euroordre que pesa sobre ells pel cas de l’1-O. Així, tots tres passarien pel mateix procés judicial que ara ha superat amb èxit el conseller Lluís Puig. A diferència de Puig, el Suprem reclama els eurodiputats de Junts per un delicte de sedició. Ara bé, la seva defensa confia que els tribunals belgues apliquin el mateix criteri denegant l’extradició a Espanya per risc de vulneració dels drets fonamentals.\nEl Consell per la República ha enviat un missatge acompanyat d’una imatge dels eurodiputats i l’advocat Gonzalo Boye a punt d’entrar a l’Eurocambra: “Serenor, determinació i la paraula lliure”\nSerenor, determinació i la paraula lliure: Tot a punt perquè @KRLS @toni_comin i @ClaraPonsati acompanyats per @boye_g compareguin a porta tancada a la comissió d’Afers Jurídics del PE en el marc de les sol·licituds per a l’aixecament de la seva immunitat parlamentària. Som-hi! pic.twitter.com/qMjFzCznRD\n— Consell per la República Catalana (@ConsellxRep) January 14, 2021


Maig i juny, mesos de formació al COAATT - Actualitat - COAATT\nMaig i juny, mesos de formació al COAATT\nEl proper més de juny es realitzaran dues formacions al COAATT que tancaran un curs amb molta oferta i molt diversa a tots els col·legis professionals.\nPer començar el curs de DISSENY I REHABILITACIÓ D’INTERIORS. Aquesta formació que es portarà a terme en dos mòduls, de tres jornades cadascun, comença el proper dimecres dia 8 de maig. La primera part del curs, recupera part del programa que es va realitzar fa dos anys, per a poder donar peu a una ampliació dels conceptes que es treballaran en les tres darreres sessions.\nEl professors, Mariona Genís i Jordi Planelles, arquitectes i interioristes faran un repàs per tot el contingut normatiu i de tendències per poder fer un projecte de rehabilitació interior d’un habitatges adaptant-se a les necessitats de l’usuari.\nA partir del dia 30 de maig, la cita és els dijous a la tarda, durant tres setmanes. Es portarà a terme el curs de ASSAJOS PER AL RECONEIXEMENT DE PATOLOGÍES. Els professors Josep Gasia i Miquel Mateus en ensenyaran quines són les eines que podem utilitzar per fer un anàlisi sobre les patologies que ens trobem en una edificació, i quins resultats podem esperar per fer-ne un bon anàlisi.


“Haver patit abusos no té per què marcar-te de per vida”\nEl llibre ‘Poniendo alma al dolor’ posa el focus en el procés de recuperació dels infants després d’aquesta vivència traumàtica\nLes psicòlogues Elena González i Carmen Ruiz, coautores del llibre. Isaac Buj\nPalma“Tu ets molt més que allò que t’ha passat”. Així comença Poniendo alma al dolor, un llibre que explica com infants i adolescents que han patit abusos sexuals se’n poden recuperar amb un acompanyament terapèutic que se centra en la fortalesa del vincle entre els professionals i les víctimes. L’obra vol oferir una mirada esperançadora i trencar el concepte que haver patit abusos marcarà, sí o sí, tota una vida. “No té per què marcar de per vida. L’impacte hi serà, però que condicioni dependrà del procés que faci cadascú”, defensa la psicòloga Elena González, coautora del llibre amb les també terapeutes Carmen Ruiz i Carolina Moñino. La psicòloga i consultora en protecció de la infància Pepa Horno n’és la coordinadora.\nTotes treballen, des de fa deu anys, a la Unitat Terpèutica d’Abús Sexual Infantil de les Illes Balears (UTASI) i aquest llibre és el resultat d’aquesta experiència. La idea de plasmar-ho en un escrit va ser d’Horno. “Ens va dir que seria bo sistematitzar-ho i que es pugui replicar en altres comunitats que no tenen tan instaurat com aquí un protocol i uns recursos públics”, explica González. Amb aquesta obra, també han volgut fer visibles les víctimes i les seves famílies, ressaltant la part lluminosa del procés de recuperació. “Són experiències duríssimes, però en la teràpia també surten coses meravelloses dels infants: l’empatia, la fortalesa, la compassió, la resiliència, la bellesa de l’ésser humà. I parlar d’això també és fer-los justícia”, afegeix Ruiz. Subratlla que “els abusos sexuals a menors formen part de la societat i passen més del que pensam”.\nA Poniendo alma al dolor proposen en el centre de l’acompanyament terapèutic formar un vincle fort entre terapeuta i víctimes per poder treballar a fons. “El primer de tot és aconseguir que se senti a gust, que torni –diu González–. I això poden ser dos mesos o un any”. Després ve el gruix del treball: anomenar l’abús i travessar totes les emocions que emergeixen: la culpa, la vergonya, la por. I fer-ho tant verbalment com física i sensorial; també que identifiquin de quina manera troben el benestar. Les psicòlogues expliquen, en aquest punt, que també donen eines per poder identificar clarament situacions d’abús. I, per acabar, ve el tancament, que és una mirada cap al futur. I aquí, precisa González, és important la identitat: “Com em veig?, com vull que sigui la vida? Insistim que aquesta vivència no els defineix”.\nL’impacte en les famílies\nLes famílies de vegades són el pont que ho facilita tot i de vegades són l’obstacle, assenyalen les terapeutes. A la UTASI fan molta feina amb elles perquè són les que acompanyen l’infant la major part del temps. Ruiz subratlla l’impacte que els provoca la situació i la necessitat essencial de “reorganitzar l’estructura familiar”. De fet, conta que de vegades l’impacte és tan gran, que en alguns casos l’infant nega l’abús després de confessar-lo i veure la reacció. També ocorre sovint que la primera resposta és la negació. “Diuen: no pot ser, ho deus haver malinterpretat, ho deus haver somiat, devies anar gata”, assenyala Ruiz. Aquesta negació, alerten les autores, també es dona dins l’àmbit educatiu. “Quan fas formació –indica González–, ho tenen claríssim. Però quan hi ha una denúncia per abús dins el mateix col·lectiu, la reacció moltes vegades és de silenci o de suport, i de rebuig a la víctima, dient-li ‘problemàtica’, ‘mentidera’, ‘d’una família que sempre ha estat rara’”. “Això continua passant”, rebla.\nPer part de les terapeutes, apunten l’autocura com a element fonamental per acompanyar correctament les víctimes. Perquè, com explica Ruiz, “si jo estic molt enfadada amb el que t’ha passat, amb el teu pare pel que t’ha fet, ús el teu espai i no t’estic ajudant, estic prenen-te l’espai”. També ocorre el cas contrari: professionals que, després de molts anys treballant amb aquesta intensitat emocional, es fan una cuirassa, tornen asèptics. “I això és perillós, perquè et pot portar a minimitzar el que passa”, explica.\nAugmenten els abusos entre iguals\nA la UTASI han notat que, els darrers anys, ha augmentat el nombre d’abusos entre menors d’edats similars. Les expertes assenyalen com a gran responsable la manca d’educació afectivosexual i l’accés a la pornografia des d’una edat molt primerenca. González remarca el fet que “ningú no els parla que els abusos existeixen, ni de com cuidar el cos i on hi ha els límits en el joc amb l’altre”. I tot plegat “amb nins que a 8 anys tenen accés al porno i joves que es relacionen des de la tecnologia i amb relacions molt precoces”. Ruiz alerta que el jovent està molt desorientat: “Tenen desig, i com el gestionen? Com ho fan a la pantalla. I allà el que veuen és que si en tenc ganes, m’hi llanç, vulguis o no”.\nAcomiadats per “conductes inapropiades”\nLa Conselleria d’Educació comunicà dimarts l’acomiadament dels dos professors de l’Escola Superior d’Art Dramàtic de les Illes Balears (ESADIB) acusats de “conductes inapropiades” arran de les denúncies internes de 56 alumnes i exalumnes del centre. Educació no n’ha fet públics els noms, però l’ARA Balears ha confirmat amb diverses fonts vinculades al centre que es tracta de qui en fou director fins que esclatà aquest escàndol, Pere Fullana, i el fins llavors secretari tècnic, Martí Fons. Els informes de l’Advocacia de la Comunitat Autònoma, de l’IB-Dona i de la Inspecció Educativa conclouen que els fets denunciats tenen “absoluta aparença de versemblança i les imputacions són totalment creïbles”. Fullana considera que la decisió de fer-los fora “és política” i que l’escàndol “és un despropòsit pels assetjaments reals”.\nabusos abusos sexuals Psicòlegs Psicologia


EN DIRECTE: Tota la informació sobre el coronavirus a Tarragona d'aquest dijous\nMINUT A MINUT: Tarragona acumula 1.616 positius i 194 defuncions per coronavirus\nAquest dijous s'han registrat 21 noves defuncions i 38 casos a la demarcació\nA.F. / J.S.\ndijous, 16 d’abril 2020 - 08:00h | Actualitzat a 16/04/2020 21:34h\nEls casos acumulats s'enfilen als 1.578 positius i 173 defuncions | acn\nEncetem un nou dia de confinament i des de TarragonaDigital us seguim aportant tota la informació sobre la pandèmia del coronavirus en directe amb aquest minut a minut. Les darreres dades a la demarcació de Tarragona que el Departament de Salut va fer públiques aquest dimecres, 15 d'abril, va deixar 46 nous casos positius de coronavirus i 19 defuncions al Camp de Tarragona i les Terres de l'Ebre. D'aquesta manera, el nombre de casos acumulats a les comarques de Tarragona és a hores d'ara de 1.578 positius, mentre que les morts s'enfilen a les 173.\nCatalunya duplica el nombre total de morts per coronavirus\nUn canvi en la manera de comptar les víctimes de la Covid-19 ha disparat aquest dimecres la xifra de morts a Catalunya. El Departament de Salut fa ara el recompte amb la informació diària que faciliten les funeràries, que des del principi de la crisi situen les defuncions en 7.097, sumant les persones que han mort en centres sanitaris, en residències, en centres sociosanitaris o als seus domicilis.\nRefresca la pàgina clicant aquí\nACTUALITZACIÓ 21.33 hores\nLa Guàrdia Urbana de Reus ha obligat a tancar un altre bar que continuava obert tot i el decret de confinament. Els fets van tenir lloc diumenge passat, 12 d'abril, a l'avinguda de Pere el Cerimoniós. Amb aquest establiment, ja són quatre els bars que la policia reusenca ha obligat a tancar.\nACTUALITZACIÓ 20.20 hores\nL'entitat STS Gestió de Serveis Socio-Sanitaris ha assumit provisionalment la gestió i direcció de la Residència Nostrallar dels Pallaresos, segons ha anunciat aquest dijous, 16 d'abril, el Departament de Salut.\nEl Departament de Salut ha anunciat que aquest dijous, 16 d'abril, s'han registrat 38 nous casos de coronavirus i 21 defuncions al Camp de Tarragona i les Terres de l'Ebre. En total, doncs, les xifres s'enfilen a un total de 1.616 de casos acumulats i 194 morts.\nACTUALITZACIÓ 19.25 hores\nL’Ajuntament de Mont-roig del Camp ha celebrat aquest dijous, 16 d'abril, el primer Ple telemàtic de la seva història, ateses les circumstàncies excepcionals provocades per l’estat d’alarma. Un ple que s’ha iniciat amb el recordatori i condol a totes les víctimes per coronavirus i amb un minut de silenci.\nL'alcalde, Fran Morancho, ha agraït als veïns i veïnes del municipi el seu comportament durant les darreres setmanes, i ha destacat la tasca feta pel personal municipal, que ha mantingut pràcticament tots els serveis essencials de l'Ajuntament. També ha volgut fer un reconeixement als voluntaris «que s’estan deixant la pell i posant en perill la seva salut per donar als més vulnerables allò que necessiten». Per últim ha anunciat que en poques setmanes es presentarà un pla de xoc per ajudar a l’economia municipal en tot el que sigui possible pel seu redreçament.\nACTUALITZACIÓ 19.10 hores\nTrenta artistes participaran en la nova proposta cultural virtual 'La música està a casa', un festival impulsat per l'Ajuntament de Reus que omplirà de concerts els vespres i la nit d'aquests divendres i dissabte i el migdia d'aquest diumenge. Diferents estils i gèneres que serviran per oferir un total de nou hores de música.\nACTUALITZACIÓ 19.01 hores\nLa Conca de Barberà es prepara per viure un Sant Jordi confinat. A l’Espluga de Francolí es proposa omplir balcons i finestres de roses i a Vilaverd s'escriurà un relat conjunt, mentre que Vilaverd se suma a la iniciativa de Sarral i proposen fer relats confinats.\nACTUALITZACIÓ 18.45 hores\nL'Associació de Veïns de Bonavista ha fet entrega al cos de Mossos d'Esquadra de Tarragona de més d'un centenar de mascaretes fetes per ells per tal d'ajudar-los en la seva tasca en aquests moments de pandèmia.\nACTUALITZACIÓ 18.30 hores\nEls carrers més transitats de Vimbodí i Poblet ja compten amb els serveis d'un equip de neteja que aplica solucions especials de desinfecció. Amb una periodicitat setmanal, un equip especial d'higiene s'encarrega de ruixar els carrers del municipi i tots aquells elements del mobiliari urbà que es consideren estratègics de cara a evitar possibles casos de contagi, com les zones pròximes als centres sanitaris, els comerços d'alimentació o els contenidors de deixalles, entre altres.\nAquestes àrees es tracten amb desinfectants especialitzats, tal estipulen les indicacions del Ministeri de Sanitat. L'Ajuntament reitera que aquesta ajuda suplementària s'afegeix a les tasques habituals que realitza la brigada municipal, que aquests dies també fa tasques de manteniment amb les mesures de protecció que s'estableixen en aquest tipus de procediments.\nEls operaris desinfectant els carrers del municipi. | Cedida\nACTUALITZACIÓ 18.05 hores\nAl Camp de Tarragona ha registrat aquest dijous, 16 d'abril, 7.263 empreses han registrat Expedients de Regulació Temporal d'Ocupació (ERTO) amb 41.385 treballadors afectats. A les Terres de l'Ebre el balanç és de 2.203 expedients amb 9.005 persones afectades.\nACTUALITZACIÓ 17.49 hores\nL'escola Ventura Gassol del Morell va començar, aquest dimecres 15 d'abril, el tercer trimestre, el qual es realitxarà online. La directora del centre, Carolina Sabaté, ha explicat que «els mestres preparen les propostes que s'han de presentar als alumnes i les pengen al blog de l'escola cada dilluns». D'aquesta manera, «des de casa, cada família pugui organitzar-se la setmana com li vagi millor», detalla. També s'ha creat un correu electrònic per a cada classe per reforçar el vincle entre mestre i alumne.\nPer evitar l'escletxa digital, l'escola morellenca ha posat a disposició de 14 famílies dispositius digitals del mateix centre i connexió a Internet, per poder acabar el curs des de casa.\nACTUALITZACIÓ 17.39 hores\nL’Ajuntament de Cambrils ha fet una donació d'un total de 300 mascaretes d’alta protecció a les tres residències de gent gran del municipi. El material ha estat distribuït aquest matí per Protecció Civil a la Residència Baix Camp, la Residència Cambrils Suite i la Residència STS Cambrils, 100 mascaretes a cadascuna.\nEls centres, especialment vulnerables en la situació actual, havien fet una petició davant la manca d’equips per protegir el personal i les persones residents del Covid-19.\nACTUALITZACIÓ 17.15 hores\nEl govern de l’Ajuntament de Cambrils va convocar telemàticament aquest dimecres, 15 d’abril, una quinzena de representants del teixit econòmic del municipi per identificar necessitats presents i futures del sector empresarial i comercial, fixar objectius i línies de treball, i consensuar propostes per a l’elaboració d’un pla de reactivació econòmica per fer front a la crisi provocada per les restriccions de l'estat d'alarma.\nEntre les accions tractades durant la primera reunió hi ha les rebaixes de taxes i impostos municipals. En properes trobades caldrà definir les propostes d'incentius i ajuts a les empreses, plans d'ocupació i contractació laboral i campanyes de sensibilització.\nA la cimera hi van assistir la FECAM, l’ALECC, els Xiringuitos, els bars i cafeteries, l’AEH, l’UB, la Xarxa del port, Vilacentre, representants d’hotels grans, hotels familiars, càmpings i apartaments turístics, la Cooperativa, la Confraria i el Club Nàutic.\nACTUALITZACIÓ 16.08 hores\nLa Policia de Tortosa ha detectat un missatge fals que corre per WhatsApp i les xarxes socials que diu que l'Ajuntament tortosí permetrà sortir al carrer a partir del dilluns, amb les condicions de no sortir del municipi i de respectar la distància de seguretat amb les persones. La policia municipal ha desmentit la informació i demanat que no es renviïn aquest tipus de missatges, recordant que les informacions vàlides són les que transmeten els canals oficials.\nACTUALITZACIÓ 15.45 hores\nEls delictes contra el patrimoni s'han reduït a Reus al voltant del 80% durant el període de confinament obligat a causa del decret d'estat d'alarma, segons les dades que s'han analitzat aquest dijous, 16 d'abril en la reunió setmanal de la Comissió de Coordinació per a la Seguertat Covid-19 de Reus.\nACTUALITZACIÓ 14.51 hores\nLa central nuclear d'Ascó iniciarà la 27a recàrrega de combustible el 28 d'abril. Segons ha avançat el delegat del Govern a les Terres de l'Ebre, Xavier Pallarés, per poder executar les mesures de prevenció i salut dels treballadors, aquesta operació es durà a terme amb un terç menys dels treballadors temporals.\nACTUALITZACIÓ 14.48 hores\nAgents del Destacament de Protecció de la Natura de la Guàrdia Civil (DEPRONA) del parc natural del Delta de l'Ebre van denunciar dissabte dos veïns de Sant Carles de la Ràpita que duien cinc tones de musclo il·legal en dos vehicles isotèrmics. Segons informa el cos, els vehicles circulaven per la carretera que enllaça els nuclis de la Ràpita i el Poblenou del Delta amb símptomes evidents d'excés de pes.\nACTUALITZACIÓ 14.39 hores\nLa primera tinent d'alcalde de l'Ajuntament de Tarragona, la regidora dels Comuns, Carla Aguilar, ha anunciat que ha donat 1.500 euros, la meitat del seu sou net, a la lluita contra el coronavirus. Ha assegurat que es tracta «d'una decisió personal, que ha rebut el suport de l'executiva d'En Comú Podem Tarragona»\nACTUALITZACIÓ 14.00 hores\nUna nova plataforma digital permet comprar o encomanar productes dels negocis operatius de l'àmbit de la Cambra de Comerç de Reus. L'eina vol servir per fomentar el consum de proximitat, i suposa una passa més en aquest àmbit.\nACTUALITZACIÓ 13.52 hores\nEl director general de Centres Públics de la Generalitat i president del Consorci d’Educació de Barcelona, Josep González-Cambray, ha confirmat que el curs escolar 2020-2021 començarà el 14 de setembre «tal com estava previst». En declaracions a Rac1, ha indicat que espera que l’inici sigui «el més normal possible» tenint en compte que s’haurà de complementar amb el que s’ha viscut en aquest a causa de la pandèmia del coronavirus.\nACTUALITZACIÓ 13.45 hores\nEl Consell Comarcal del Baix Penedès està distribuint diversos Equips de Protecció Individual (EPI) als municipis de fins a 5.000 habitants de la comarca, que són bàsicament els de l'interior. Aquest material serveix per equipar el personal dels ajuntaments i del mateix Consell Comarcal, perquè puguin treballar amb seguretat.\nACTUALITZACIÓ 13.39 hores\nACTUALITZACIÓ 13.30 hores\nL'Aeroport de Reus està completament buit i les pantalles on s'anuncien vols, apagades. Fa setmanes que no hi ha operativa comercial. Malgrat que Aena, que gestiona l'aeroport reusenc, manté la instal·lació a disposició de les aerolínies que puguin operar, totes han anant cancel·lant els seus vols. Això afecta de ple un territori molt estacional que depèn de la temporada alta d'estiu —de març a octubre—. Del milió de passatgers que rep la instal·lació, un 98% es concentra en aquests mesos. L'aeroport perdrà enguany molts passatgers. Les companyies de baix cost Jet2.com i Tui ja venen bitllets per l'any que ve. Els hotelers no volen donar la temporada per perduda. «Ni que sigui per salvar els mobles», diu Xavier Guardià, portaveu de la FEHT.\nACTUALITZACIÓ 13.25 hores\nMalgrat que la 33a Setmana Medieval de Sant Jordi s'ha suspès a causa de la crisi sanitària, l’Oficina de Turisme de Montblanc i l’Associació Medieval de la Llegenda de Sant Jordi tornen a organitzar el tradicional concurs d’Instagram de la Setmana Medieval. Els aficionats a Instagram disposen de la informació per participar en la setena edició del concurs que serà del tot excepcional, ja que caldrà recuperar i compartir fotografies antigues de qualsevol de les edicions anteriors de la festa, per tant, imatges que poden anar de 1987 fins a 2019.\nACTUALITZACIÓ 13.20 hores\nCrit d'alerta de Comissions Obreres (CCOO) i la Unió General de Treballadors (UGT) sobre l'estat i les condicions de la plantilla laboral de Correus a les comarques de Tarragona. Els sindicats majoritaris han confirmat, a través d'un dur comunicat, el contagi d'onze treballadors que han donat positiu en coronavirus i l'aïllament d'altres 25 que es troben en situació de quanantena preventiva.\nACTUALITZACIÓ 13.12 hores\nACTUALITZACIÓ 13.06 hores\nL’Ajuntament de Montblanc amb els seus 13 regidors van celebrar el seu primer ple telemàtic a causa de la crisi sanitària. Un dels punts més importants de la trobada era donar compte de les tasques que s’estan duent des de cada regidoria per pal·liar els efectes del coronavirus a la vila.\nACTUALITZACIÓ 13.00 hores\nLa Policia Local de Cambrils realitza 10 controls en carrers i entrades a Cambrils i ha posat 3 denuncies. Una d'aquestes ha estat a Vilafortuny, on s'ha denunciat una persona per conduir vehicles sense permís, amb resultat d'atestat per delicte contra la seguretat viària i una denúncia de circulació injustificada.\nRepunt en la xifra de contagis i defuncions per coronavirus a Espanya en les últimes 24 hores. Així doncs, la xifra de nous contagiats s'ha disparat fins a assolir els 11.183, 5.183 més, un fet que podria estar relacionat amb l'increment de la capacitat per diagnosticar el virus gràcies als tests ràpids. En les últimes 24 hores 551 persones han perdut la vida, el que suposa un increment respecte al dimecres, amb 523, i s'eleva la xifra del total de defuncions a les 19.130 mentre que la d'infectats assoleix els 182.816.\nACTUALITZACIÓ 12.28 hores\nACTUALITZACIÓ 12.15 hores\nEls tests massius a la població per detectar asimptomàtics de la Covid-19 permetrà al Govern tenir un major control de la situació de la pandèmia a Espanya. Tot i això, aquest fet portarà una conseqüència amb la qual alguns no comptaven: un «boom» dels contagis que empitjori les xifres que tenien entre mans les autoritats per a la sortida esglaonada del confinament.\nACTUALITZACIÓ 12.00 hores\nLa presidenta de la Comissió Europea, Úrsula Von der Leyen, ha reconegut que no estaven preparats per afrontar l’emergència sanitària del coronavirus. L’alemanya ha admès que «ningú estava realment preparat per això» i ha demanat perdó per la manca de suport europeu a Itàlia a l’inici de la pandèmia.\nEl ministre de Sanitat, Salvador Illa, va anunciar que fa dies que s'analitzen diverses fórmules per permetre sortir els menors al carrer, tot i que encara no s'han concretat en quines condicions es durien a terme. Entre les opcions possibles, des del govern s'apunta que els nens puguin sortir durant un curt espai de temps, al voltant d'una hora, i a prop del domicili. A més, aquest permís per sortir al carrer sempre ha de respectar les normes de distanciament social.\nACTUALITZACIÓ 11.52 hores\nEl Consell de Ministres va aprovar, el passat 31 de març, mitjançant un Reial decret llei, més de 50 mesures econòmiques i socials que complementen les que ja s'han anat adoptant en les últimes setmanes i donen resposta a les situacions creades per la Covid-19 i la declaració de l'estat d'alarma. Les activitats d'oci s'han vist molt afectades durant l'últim més a causa de l'estat d'alarma. Això també ha portat a consumir més en jocs d'oci a les cases durant el confinament. Una d'aquestes mesures és la de limitar els anuncis de les cases d'apostes i les activitats de promoció.\nACTUALITZACIÓ 11.49 hores\nEl Museu de la Vida Rural de l'Espluga de Francolí i la Universitat de Barcelona presenten el projecte de ciència ciutadana sobre riuades i emergències naturals Floodup Francolí amb l’objectiu de recopilar tota la informació sobre la riuada i l’experiència col·lectiva viscuda entorn de la riuada al Francolí del 22 d’octubre de 2019 i els esdeveniments posteriors. La presentació de la iniciativa es farà en línia, des del canal de YouTube del Museu de la Vida Rural aquest divendres 17 d’abril a les 18.30 h.\nACTUALITZACIÓ 11.35 hores\nEls Mossos d'Esquadra van detenir aquest dimecres 15 d'abril a Cunit un veí del municipi de 30 anys, de nacionalitat marroquina, per un delicte de desobediència greu. Els agents van rebre un avís a les onze del matí que hi havia un home en un parc urbà del municipi, situat al carrer del Francolí, que podria estar infringint les restriccions de mobilitat incloses al decret d'alarma.\nACTUALITZACIÓ 11.23 hores\nDesprés que la Sala Trono se sumés a l'aturada cultural en les xarxes socials, en protesta per la crisi del sector i suspengués la seva programació. Aquest cap de setmana reprèn la programació de #LaTronoACasa i continua portant el teatre a les cases, a través del seu canal de Youtube, amb la voluntat de seguir oferint cultura als seus espectadors malgrat la situació actual.\nACTUALITZACIÓ 11.16 hores\nEl Banc de Sang fa una crida a la ciutadania per mantenir el ritme de donacions, que continuen sent necessàries durant l’epidèmia per a tractaments de càncer, accidents, parts amb complicacions, etc. En aquest sentit, Valls s’ha sumat al conjunt de municipis catalans que han ofert els seus espais per garantir les donacions de sang a Catalunya durant aquests dies. Per això el divendres 24 d’abril, el Pavelló Joana Ballart de la capital de l'Alt Camp comptarà amb un espai de donació, de 10.00 h a 14.00 h i de 16.00 h a 20.00 h. Cal, però, que els donants reservin hora des del web donarsang.gencat.cat.\nACTUALITZACIÓ 11.10 hores\nLa producció de vins als cellers de la DO Penedès ha tingut una caiguda del 80% durant aquest mes d'abril en comparació amb l'abril del 2019. Així ho ha asseverat el director del Consell Regulador de la DO Penedès, Francesc Olivella. La caiguda de vendes i de consum de les últimes setmanes, propiciada principalment pel tancament del sector de la restauració, ha provocat que els cellers hagin hagut d'ajustar el ritme d'embotellament.\nACTUALITZACIÓ 11.00 hores\nLa Guàrdia Urbana de Reus enxampa un conductor que circulava per l'avinguda de Bellissens amb un positiu d'alcoholèmia de 0,84 mg/l. Li imputa un delicte contra la seguretat viària i aixequen una acta per incomplir l'ordre de confinament.\nACTUALITZACIÓ 10.53 hores\nEl Port de Tarragona ha injectat més de 5 MEUR als proveïdors durant la crisi de la Covid-19. En el darrer mes ha avançat el pagament de 488 factures de 330 empreses amb l'objectiu de «mitigar la falta de liquiditat de les empreses proveïdores, tenint especial cura de les petites i mitjanes». Mentrestant, el port segueix obert i funcionant, amb operatives diàries en gairebé tots els tràfics de mercaderies, atès que el proveïment d'energia, matèries primeres i agroalimentaris són essencials en aquests moments de crisi sanitària. Una part molt important de la plantilla segueix fent treball no presencial.\nACTUALITZACIÓ 10.14 hores\nLa Policia Local d'Amposta ha denunciat 27 persones entre dimarts i dimecres per no respectar les mesures de restricció de circulació acordades per l'estat d'alarma.\nACTUALITZACIÓ 10.06 hores\nL'Ajuntament de Calafell ha anunciat que s'han suspès totes les activitats culturals i festives del municipi fins a finals del mes de maig, a causa de l'emergència sanitària provocada pel coronavirus. A més a més, des del consistori afegeixen que, depenent de com avanci la situació, aquesta suspensió es podria allargar fins a Sant Joan o, fins i tot, més enllà.\nEl nou mètode per calcular el número de víctimes de la Covid-19 ha disparat les xifres de defuncions a Catalunya duplicant les que s'havien registrat fins ara. El cap d’Epidemiologia de l’Hospital Clínic de Barcelona, Antoni Trilla, considera que «és bo comptar com més coses millor» amb relació al nou recompte de defuncions per coronavirus, facilitat pel departament de Salut a partir de la informació de les funeràries. Malgrat això, ha avisat que «sumar peres i pomes pot ser un embolic».\nACTUALITZACIÓ 09.35 hores\nA més de la Covid-19, hi ha molts altres coronavirus i fa uns dies s'han descobert sis nous tipus en els ratpenatsde Myanmar, també conegut com a Birmània, que es localitza en el sud-est asiàtic. El descobriment ha estat publicat a la revista 'Plos One'. El nord-americà Institut Smithsonian ha aclarit que no tenen molt a veure amb altres coronavirus coneguts com la SARS, la MERS o la Covid-19. Encara no se sap la capacitat que tenen aquests virus per expandir-se i fer efecte en els éssers humans. Tot dependrà dels estudis que es realitzen en els pròxims mesos.\nACTUALITZACIÓ 09.00 hores\nUn canvi en la manera de comptar les víctimes de Covid-19 ha disparat aquest dimecres, 15 d'abril, la xifra de morts a Catalunya. El Departament de Salut fa ara el recompte amb la informació diària que faciliten les funeràries, que des del principi de la crisi situen les defuncions en 7.097, sumant les persones que han mort en centres sanitaris, en residències, en centres sociosanitaris o als seus domicilis.\nACTUALITZACIÓ 08.10 hores\nMolts grups musicals han hagut de replantejar-se la temporada de concerts. Tot i això, per no perdre els ànims i per trencar amb la monotonia, Tonet, membre fundador d'un dels grups emergents del moment amb lloc de naixement a Altafulla, Porto Bello, ha fet cinc cèntims a TarragonaDigital de com va ser el procés de creació del grup, així com recomanar alguna de les seves cançons per passar millor el confinament.\nACTUALITZACIÓ 08.05 hores\nDimecres 15 a migdia i la Ministra d'Educació, Isabel Celáa, anuncia la decisió educativa més rellevant del curs acadèmic: aprovat general per als alumnes de primària, secundària i primer de Batxillerat «llevat de casos molt excepcionals». Encara amb la incògnita de saber si la tornada presencial a les aules serà viable abans del setembre, la comunitat educativa de Tarragona i Reus ha reaccionat amb bons ulls però amb molts interrogants a l'anunci oficial de la ministra.\nBon dia! Comencem una nova jornada seguint tota la informació que faci referència a l'emergència sanitària del coronavirus al Camp de Tarragona i les Terres de l'Ebre amb aquest minut a minut. Benvinguts i gràcies per seguir-nos!\n"🔴 ÚLTIMA HORA: Tornen a pujar els morts per coronavirus a Tarragona" "📚La comunitat educativa de TGN i Reus es mulla amb la decisió de l'aprovat general"


Fosbury » Opinió » Ricky Rubio: o ara o mai\nMinnesota és, probablement, l’equip que juga amb menys pressió de la conferència oest. Per història de la franquícia, pel públic del Target Center i, especialment, per la plantilla amb que comptarà Sam Mitchell, l’home que haurà de fer el cor fort per superar la mort inesperada de Flip Saunders.\nLa meitat de l’equip està format per jugadors debutants (Tyus Jones, Nemanja Bjelica, Karl-Anthony Towns) o de segon any (Andrew Wiggins, Zach LaVine, Adreian Payne, Dajman Rudez), amb dos jugadors més en clara progressió i procés d’aprenentatge (Gorgui Dieng, Shabazz Muhammad). En definitiva, un 60% dels jugadors de Minnesota estan predestinats a tenir alts-i-baixos en el seu joc durant la temporada. I malgrat la seva qualitat, no se’ls pot exigir un nombre concret de victòries. Encara no.\nA l’altra banda trobem els superveterans Kevin Garnett i André Miller, dos jugadors que acabaran la temporada amb 40 anys, Tayshaun Prince (36) i Kevin Martin, que ja acumula 11 temporades llançant tota pilota que se li apropa a la millor lliga del món. Les victòries, és clar, tampoc passen per aquí.\nLa pressió real hauria de recaure en Nikola Pekovic, el pivot de referència que ha demostrat tanta força i encert en atac com inoperància en defensa (el montenegrí va camí de la suplència) i en Ricky Rubio, que en la seva 5a temporada a la lliga s’ha convertit en el jugador més ben pagat de l’equip.\nHa començat, doncs, la temporada decisiva per al base del Masnou. El curs 2015-2016 és la darrera oportunitat per a convertir-se en el líder que necessiten els Timberwolves.\nEl llançament de Ricky Rubio\nHi ha una tendència creixent a considerar Ricky Rubio com un jugador sobrevalorat. Crítiques fonamentades en els ridículs percentatges d’encert a cistella i en la seva manca de progressió a la NBA després de quatre temporades. Que el base català és un mal llançador i un mediocre penetrador a cistella, és, a hores d’ara, difícilment refutable.\nAmb 25 anys, d’entrada, encara té marge de millora. Quan ha tingut confiança en el seu llançament (en comptades ocasions) s’ha enfilat en un ja-no-tan-preocupant 40-42% en Tirs de Camp. I el més rellevant: és un decent llançador de tir lliures i ha progressat en el llançament després de bot. També s’ha entestat en canviar la tècnica de llançament i en aprofitar els períodes lesionat per treballar amb especialistes. De moment, res d’això ha donat els seus fruits durant els partits, però no hem de descartar que aquesta feina de formigueta aflori aquest curs. Per dir-ho d’una altra manera: Ricky Rubio encara és a temps de no convertir-se en un problema ofensiu per a l’equip a l’estil Rajon Rondo tancant les defenses rivals i perdent espais i opcions de passades clares.\nAl meu entendre, la millor solució per què el del Masnou sigui una amenaça en el tir exterior passa perquè els Wolves juguin a un ritme elevat, al contraatac, amb possessions curtes. Un joc dinàmic en què Ricky Rubio és un dels millors jugadors de la lliga i que fa créixer la seva confiança de forma exponencial en totes les facetes del joc.\nDiscrepo absolutament de qui considera Ricky Rubio un jugador sobrevalorat. El llançament no és el seu fort, però té virtuts que altres estrelles de la NBA són incapaces ni tan sols d’imaginar. El llançament, si es treballa fort, es pot millorar. La màgia, la visió de joc, l’instint i la rapidesa mental, és molt més complicat. Però alerta: si Ricky no comença a donar senyals de millora en el tir la pressió dels mitjans i de l’afició serà més forta que mai i el del Masnou deixarà d’aspirar a formar part de l’elit de la lliga.\nRicky Rubio i el lideratge\nLes enormes virtuts de Ricky Rubio es demostren, també, en dades. En les seves 3 primeres temporades va acabar al top10 de la lliga en assistències i ha estat en dues ocasions el segon de la NBA en pilotes recuperades. Dades que s’acompanyen amb una bona ràtio assistències/pèrdues i xifres en rebots excel·lents per a un base. Algú podria pensar que tot això no és suficient per cobrar 12 milions per temporada. Però és que no és només això.\nEl del Masnou genera espectacle i això es tradueix en el ritme que imprimeix a la pista. Quan hi és ell, les possessions augmenten perquè són més curtes. Quan Ricky és a la banqueta, l’equip perd ritme i alenteix al joc. La grada, d’això, n’és plenament conscient. I el més important: l’alt ritme de joc afavoreix les opcions de victòria de l’equip, en una constant demostrada en les darreres quatre temporades. Quatre cursos en què la presència del català a la pista ha dotat a l’equip d’un caràcter guanyador. En la temporada 2013-2014, l’única que Rubio ha pogut disputar sencera fins ara, Minnesota dominava els rivals amb 5-6 punts de marge per cada 100 possessions i perdia de 6-7 punts quan ell era a la banqueta. Una diferencial de 12 punts en el NetRanking que demostra el lideratge del del Masnou a la pista. Minnesota ha necessitat Ricky durant tots aquests anys per no fer el ridícul i l’ha recompensat amb un bon salari. I ara, què?\nLes estrelles de Minnesota\nEl curs 2015-2016 consolida definitivament el canvi d’etapa dels Wolves. Andrew Wiggins ja és la referència ofensiva número 1 de l’equip i l’arribada d’un nou número 1 del draft com Karl-Anthony Towns a la pintura ha de permetre a l’equip guanyar solvència allà on li fa més falta. Towns i Bjelica són jugadors amb un bon llançament exterior, de manera que generaran més espais per a penetrar i dividir. Amb Wiggins, Towns i Lavine, Minnesota està capacitat per imprimir un joc elèctric i físic en què Pekovic no hi acaba d’encaixar i on Ricky, a priori, s’hauria de trobar com peix a l’aigua.\nL’èxit de Ricky Rubio aquesta temporada passa, essencialment, per dos factors. El primer, que les lesions no el condemnin de nou (paciència amb l’inici de curs, que porta molts mesos aturat). El segon, que assumeixi un rol d’estrella, que en el seu cas vol dir manar sobre la pista i imprimir el seu segell en un equip en plena construcció. Ha arribat el moment que Ricky Rubio faci un pas endavant. L’equip el necessita amb el màxim protagonisme possible. I si no és capaç de respondre a les expectatives, Ricky Rubio haurà fet tard: Andrew Wiggins ja s’haurà convertit en una de les grans estrelles de la lliga. Towns, si no es perd pel camí, serà un jugador dominant que necessitarà espai i joc. LaVine s’haurà consolidat com la bèstia de jugador que és en posicions exteriors. I el més important: Tyus Jones, el base que arriba del draft, estarà en disposició de demostrat que també pot liderar l’equip.\nQue vigili Ricky, que la bandada de llops pugen amb molta fam, i els rumors de traspàs d’aquest estiu (permanentment desmentits) podrien fer-se més sòlids a partir del mes de gener. Ricky necessita una plantilla com la que presenta Minnesota aquest 2015-2016. Ha arribat l’hora de demostrar que la nova Minnesota (més física, més ràpida, més forta) també el necessita a ell. O ara o mai.\nImatge de portada: Web de Ricky Rubio


Sala d'actes Sant Miquel – Carrer ses Andrones, 23 – Ciutadella de Menorca\nFinal de curs de l’Escola Municipal de Música i Dansa de Ciutadella\nPosted on junio 16, 2017 junio 16, 2017 by Toni B\nEl divendres 16 de juny els alumnes de l'Escola Municipal de Música i Dansa de Ciutadella van fer una representació teatral de final de curs.\nEls joves van posar en escena l'obra: MOMO. Dirigits per na Maribel Silvent van demostrar que a Ciutadella tenim bona pedrera d'actors… Llàstima de les infrastuctures que patim…\nPosted on mayo 27, 2017 mayo 27, 2017 by Toni B\nEl dissabte 27 de maig, els alumnes de l'"Associació Es Músics" acompanyats pels seus professors van interpretar la "Cantata per una tortuga". La història d'una tortuga on és ajudada pels seus amics: Un mosquit, una formiga, un caragol, un mico, una vaca, una foca…\nUna bona vetlada musical… amb una simpàtica història…\nRepresentació de final de curs de les aules de teatre del Cercle Artístic\nPosted on mayo 26, 2017 mayo 26, 2017 by Toni B\nEl divendres 26 de maig, va tenir lloc la representació de final de curs de les aules de teatre del Cercle Artístic de Ciutadella.\nEl grup infantil va representar la creació pròpia d'ells titulada: "La festa de l'institut últim curs". Els joves van representar: "Retalls de vida". I els adults una breu representació de T de teatre titulada: "Ramon".\nUna bona estona de teatre. Que bé que hi hagi gent que faci del teatre una afició!\nRepresentació dels fiets i fietes des Barracó de Caritas\nPosted on mayo 22, 2017 mayo 22, 2017 by Toni B\nEls dies 19 i 20 de maig els fiets i fietes del "Centre obert es Barracó" de Carites han representat l'obra "El desitg del pirata estrellat", de na Maria Rotger i dirigits per Judit Marquès. Bon treball el de tots!!!\nVetlada dels Clubs d’Esplai\nPosted on abril 8, 2017 abril 8, 2017 by Toni B\nEls dies 7 i 8 d’abril de 2017, els Clubs d’Esplai del nostre Centre, van realitzar una Vetlada, on el fil conductor era el món del Circ. Balls i representacions en torn del Circ van conformar la Vetlada, on els monitors també van fer la seva actuació.\nPosted on abril 8, 2017 abril 9, 2017 by Toni B\nEl desembre de 2016, com ja és tradicional, el dia 16 a les 20,30 h, dia 17 a les 18 i a les 20 h, dia 18 a les 18 h, dia 23 a les 20,30 h i dia 26 a les 18 i 20 h, van tenir lloc les representacions dels “Pastorets”. Aquest any a més de les sessions programades dels Pastorets, dimarts dia 27 de desembre vam fer una sessió especial a benefici del Projecte: PARAMYTHÀDES/ NARRADORS DE HISTÒRIES (Ajuda als refugiats de Síria als camps de refugiats de Grècia).\nAl nostre centre, des de fa molts anys, ja són tradicionals les representacions de “Els Pastorets” al voltant de les festes de Nadal. És una obra molt arrelada a Catalunya, on a molts pobles també la representen durant aquestes dates. Segurament que devia arribar al nostre Centre per alguna persona provinent d’aquella terra.\nHi ha moltíssimes versions d’aquesta obra, totes però, amb el mateix fil argumental: Descriure el misteri del Naixament de Jesús, i posar en evidència que el bé és més fort que el mal.\nPer tant, en ser una obra amb un missatge catequétic, no és estrany que quedés ben arrelada al Centre de Sant Miquel.\nTambé val a dir, que a Menorca hi ha una versió dels Pastorets d’autor anònim, que se sol representar a la part de Llevant de l’illa, amb el títol de “Els Pastorells”.\nEls Pastorets que se representen a Sant Miquel, cada any són de diferents versions i adaptacions, per donar novetat al mateix missatge.\nPosted on marzo 19, 2017 abril 19, 2017 by Toni B\nEls dies 8 i 9 d’octubre, es van fer les primeres representacions a la renovada Sala d’Actes. El grup de teatre va posar en escena l’obra: “Juguem a fer teatre”. Una obra d’un poc més d’una hora de duració on se narren diferents històries representades per una família que el seu joc és fer teatre.


Lladó | Salines Bassegoda\nEl municipi de Lladó es troba a l’altiplà del riu Manol, a uns 500 metres de la seva riera esquerra i a les estribacions orientals del cim de la Mare de Déu del Mont.\nEl nom de Lladó va evolucionant al llarg dels anys. Entre els noms que se li donen podem destacar:\n“Lucduno” (977), “Lodone” (993), “Ledono” (1017), “Letonis” (1091).\nA diferents indrets del terme s’han trobat vestigis romans: a l´Església de Santa Maria de Lladó, als voltants de Mas Soler i del barri del Pujol, a Can Guives del Llor (una moneda de bronze), al Mercadall, una possible vila romana, ja que allà es va descobrir un pou romà i restes de conduccions d’aigua -o de líquids- i a la riera dreta del riu\nManol, a uns 300 metres al nord de can Olives (una altra probable vila romana). Després de l’època romana, trobem un vestigi molt petit però molt important d’un possible poble visigot a Lladó (un encenser de bronze possiblement d’origen copte per a ús funerari o cultural, data del segle IV a.C. i trobat en una tomba de la Parròquia de Sant Feliu).\nEl municipi de Lladó es troba a l’altiplà del riu Manol, a uns 500 metres de la seva…\nSala d’exposicions Sidrach\nRuta BTT 26: L’ermita de l’Estela\nRuta molt interessant que transcorre per camins entre boscos i camps.\nRuta BTT 27: Sant Martí Sesserres\nRuta exigent pel que fa al desnivell i de durada moderada, que permet endinsar-se en els…\nRuta BTT 28: Bassegoda\nRuta molt exigent, de llarga durada i desnivell important que ens porta des de la plana…\nMirador de l’Ermita de Sant Jaume i Sant Felip\nFira del formatge\nClos monàstic de Santa Maria de Lladó\nErmita dels Apòstols\nCanònica de Santa Maria de Lladó\nEsglésia de Sant Feliu de Lladó